Striben af røverier og indbrud i og omkring Hjørring ser ud til at fortsætte, og dagligvarerbutikkerne er udsatte. For anden gang på under en måned fik Fakta på Åstrupvej i Hjørring  besøg af ubudne gæster. En indbrudstyv smadrede onsdag aften en rude ind til butikkens kontor, mens personalet var ved at lukke af. - Personalet hører, at det rasler ude fra kontoret, og så bemærker de, at der er blevet knust en rude og stjålet penge fra forretningens pengeskab, fortæller vagtchef hos Nordjyllands Politi Jess Falberg. Anholdt kort derefter Nordjyllands Politi fik anmeldelsen klokken 21:02 og var herefter hurtigt fremme på stedet med flere patruljer. Kort efter lykkedes det politiet at anholde den 38-årige gerningsmand, der var flygtet til fods fra Fakta-butikken. - Manden er allerede kendt af os og har tidligere begået lignende kriminalitet. Lige nu afventer vi en juridisk vurdering fra Anklagemyndigheden, i forhold til om han skal fremstilles, oplyser Jess Falberg. Af hensyn til efterforskningen ønsker Nordjyllands Politi ikke at afsløre, hvor stort et pengebeløb manden stjal fra pengeskabet. Ikke samme gerningsmand som sidst For bare 18 dage siden var selvsamme Fakta-butik udsat for et røveri. Dagen forinden var Superbrugsen i Sindal tillige blevet røvet, mens Rema 1000 i Sindal stod for skud den 9. oktober. Vagtchef hos Nordjyllands Politi Jess Falberg fortæller imidlertid, at det ikke er den samme gerningsmand, der er på spil. Manden, der stod bag de forrige røverier, har politiet i forvejen opsnappet og sigtet.

Opsummering:
For anden gang på under en måned fik Fakta på Åstrupvej i Hjørring besøg af ubudne gæster.